Bɔ́n bə́ Ísraɛ̂l anə́ táŋ dzābán é nə̄, bədzóē yā mə̄ndá mə́ bod, bədzóē bakúda ai miǹtɛd, bəsaŋ bə́kálara ésīē ńkúkúmá ású é dzóm ésə̄ yábəbə miǹsámbá yā mí ngábə́ sye ǹkúkúmá, éví wásɔ́ ai éví wákə, anə́ ngɔn, á táŋ ngɔn ésə̄ yā ḿbū. Ǹsámbá ósə̄ ó bələ́ bod bakúda məwóm mə́bɛ̄ ai bakúda bə́nyi. 2Ńsámbá ósú, ású é ngɔn ósú, ǹtə́bə osú á ngābə́ Yashovéam mɔ́n Zavdiel, ǹsámbá wóé ó ngábə́ bələ́ bod bakúda məwóm mə́bɛ̄ ai bakúdā bə́nyi. 3A ngábə́ ḿbɔ́g yǎ bɔ́n bə́ Pɛrɛts ǎ dzóege hḿ bə̄dzóē bə́ ńkunda bítá bə́sə̄ ású é ngɔn osú. 4Ǹtə́bə osú yǎ ńsámbá yā ngɔn bɛ̄ɛ a ngábə́ Dodái mǎn Ahohít; Mikloth énye a dzóege ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 5Ǹtə́bə ósú yǎ ńsámbá lála, ású ngɔn lála, a ngábə́ Benayahu, mɔ́n fada ǹnén Yehoyada; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi; 6é Benayahu nyɔ́ á ngábə́ ǹkángā mǒd yā bəməwóm mə́lɛ́, ai ǹdzóe bəməwóm mə́lɛ́. Mɔ́n wōē Amizavad a ngábə́ á ńsāmbá wóé tē. 7Ényɔ́ nyina, ású ngɔn nyina, a ngə́bə́ Asahel mǎnyāŋ Yoab ai Zevadya mɔ́n wōē á mvús dzīē; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 8Ényɔ́ tána, ású ngɔn tána, a ngábə́ Shamuth mǎn Yizrahit; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 9Ényɔ́ samana, ású ngɔn samana, a ngábə́ Ira mɔ́n Ikesh mǎn Tekóit; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 10Ényɔ́ zamgbála, ású ngɔn zamgbála, a ngábə́ Hɛlets mǎn Pelonít, a bɔ́n bə́ Efraím; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 11Ényɔ́ mwómo, ású ngɔn mwomo, a ngábə́ Sibekái mǎn Hushatít, ábə Zarhít; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi. 12Ényɔ́ ebulú, ású ngɔn ebulú, a ngábə́ Aviɛzer mǎn Anatotít, ábə Bényaminít; ǹsámbá wóé, ó ngábə́ bələ́ bod bakúda məwóm mə́bɛ̄ ai bakúdā bə́nyi.